b'\n_START_ARTICLE_\nKvalifisering til VM i fotball 2018\n_START_PARAGRAPH_\nKvalifiseringen til VM i fotball 2018 begynte i 2015. For f\xc3\xb8rste gang i Fotball-VMs historie deltok alle 209 FIFA-medlemsland (minus den forh\xc3\xa5ndskvalifiserte vertsnasjonen Russland) kvalifiseringsspillet. _NEWLINE_Zimbabwe og Indonesia ble senere diskvalifisert f\xc3\xb8r de fikk spilt sine f\xc3\xb8rste kamper, mens Gibraltar og Kosovo, som ble medlem av FIFA 13. mai 2016 etter at trekningen for europeiske lag hadde blitt gjort, fikk ogs\xc3\xa5 bli med i kvalifiseringen. Antall ledige plasser til hver konf\xc3\xb8derasjon var uforandret fra VM 2014.  _NEWLINE_Av de 32 nasjonene som kvalifiserte seg til mesterskapet deltok 20 ogs\xc3\xa5 i forrige VM. B\xc3\xa5de Island og Panama kvalifiserte seg for f\xc3\xb8rste gang, med f\xc3\xb8rstnevnte som den nasjonen med f\xc3\xa6rrest innbyggere til noen gang \xc3\xa5 kvalifisere seg. Av andre lag som returnerte etter mer enn tre VM uten deltakelse fant man: Senegal, som var i VM for andre gang etter \xc3\xa5 ha n\xc3\xa5dd kvartfinalen i VM 2002; Marokko, som sist var med i 1998; Egypt som sist var med i 1990 og Peru som sist var med i 1982._NEWLINE_Sett med nordiske \xc3\xb8yne var kvalifiseringen en stor opptur: Mens VM 2014 var f\xc3\xb8rste VM siden 1982 uten nordisk deltakelse, var det n\xc3\xa5 for f\xc3\xb8rste gang tre nordiske land kvalifisert.  Det var ogs\xc3\xa5 f\xc3\xb8rste gang at fire arabiske nasjoner kvalifiserte seg samtidig (Saudi-Arabia, Egypt, Tunisia og Marokko)._NEWLINE_Blant nasjonene som ikke klarte \xc3\xa5 kvalifisere seg fant man Italia (for f\xc3\xb8rste gang siden 1958, og med fire VM-gull), og VM 2014s bronsevinner Nederland. Fire regjerende regionale mestere (hvor da tre hadde deltatt i FIFA Confederations Cup 2017, ogs\xc3\xa5 kalt Pr\xc3\xb8ve-VM) klarte heller ikke \xc3\xa5 kvalifisere seg\xc2\xa0: Copa Am\xc3\xa9rica-vinner og Pr\xc3\xb8ve-VM-finalist Chile, Afrikamesterskapet i fotball 2017-vinner Kamerun, og OFC Nations Cup 2016-vinner New Zealand. Gold Cup 2017-vinner USA klarte heller ikke \xc3\xa5 kvalifisere seg, for f\xc3\xb8rste gang siden 1986. Fra det Afrikanske kontinentet manglet ogs\xc3\xa5 tre land som var med i VM 2014: Ghana og Elfenbenskysten som begge hadde v\xc3\xa6rt med i tre VM p\xc3\xa5 rad, samt Algerie som var med i 2014 og 2010.'